b'\n_START_ARTICLE_\nMargarinas\n_START_SECTION_\nIstorija\n_START_PARAGRAPH_\nMargarino vardo prad\xc5\xbeia siejama su garsaus pranc\xc5\xabz\xc5\xb3 chemiko Mi\xc5\xa1elio E\xc5\xbeeno \xc5\xa0evriolio atradimu. Jis atrado, riebal\xc5\xb3 r\xc5\xabg\xc5\xa1tys yra statybin\xc4\x97 riebal\xc5\xb3 med\xc5\xbeiaga. 1813\xc2\xa0m. i\xc5\xa1skyr\xc4\x97 vien\xc4\x85 j\xc5\xb3 ir pavadino \xe2\x80\x9emargarites\xe2\x80\x9c, graik\xc5\xb3 kalbos \xc5\xbeod\xc5\xbeiu, rei\xc5\xa1kian\xc4\x8diu perlas._NEWLINE_1866\xc2\xa0m. Pranc\xc5\xabzijai gr\xc4\x97s\xc4\x97 karas. Imperatorius Luisas Napoleonas III pasi\xc5\xabl\xc4\x97 priz\xc4\x85 tam, kuris sukurs paprastai pagaminam\xc4\x85, lengvai tepam\xc4\x85, pig\xc5\xb3 sviesto pakaital\xc4\x85, kuri galima bus panaudoti jo armijos maitinimui. Chemikas Ipolitas Me\xc5\xbe-Murij\xc4\x97 suk\xc5\xabr\xc4\x97 med\xc5\xbeiag\xc4\x85, kuri\xc4\x85 pavadino margarinu ir oficialiai u\xc5\xberegistravo 1869\xc2\xa0m. liepos 15 dien\xc4\x85 Pary\xc5\xbeiuje. Margarinas buvo gaunamas i\xc5\xa1 i\xc5\xa1valyt\xc5\xb3 lydyt\xc5\xb3 jautienos tauk\xc5\xb3 ir pieno, sumai\xc5\xa1yto su \xc5\xa1liu\xc5\xbeo fermentu. I\xc5\xa1gautoms skystoms riebal\xc5\xb3 porcijoms buvo leid\xc5\xbeiama sukiet\xc4\x97ti, sustand\xc4\x97ti, v\xc4\x97liau jos buvo mai\xc5\xa1omos su sviestu ir vandeniu._NEWLINE_Margarinas greitai paplito po vis\xc4\x85 pasaul\xc4\xaf. 1871\xc2\xa0m. margarino gamybos patentas buvo parduotas Olandijos fabrikui \xe2\x80\x9eJurgens\xe2\x80\x9c. Vokietijoje jis prad\xc4\x97tas gaminti 1872\xc2\xa0m., Austrijoje 1873\xc2\xa0m., Norvegijoje 1876\xc2\xa0m., \xc5\xa0vedijoje ir Danijoje 1884\xc2\xa0m., Anglijoje 1889\xc2\xa0m., Jungtin\xc4\x97se Amerikos Valstijose 1874\xc2\xa0m., Rusijoje 1930\xc2\xa0m., Lietuvoje tik 1992\xc2\xa0m._NEWLINE_XX a. prad\xc5\xbeioje, suk\xc5\xabrus augalini\xc5\xb3 riebal\xc5\xb3 hidrinimo (kietinimo) technologij\xc4\x85, margarino gamybai prad\xc4\x97tas naudoti augalinis aliejus ir jo mi\xc5\xa1iniai su gyv\xc5\xabniniais riebalais._NEWLINE_2007\xc2\xa0m. Lietuvoje margarin\xc4\x85 gamino Vilniaus margarino gamykla ir Klaip\xc4\x97dos margarinas.\n_START_SECTION_\nPagal riebum\xc4\x85\n_START_PARAGRAPH_\nMargarino ir riebal\xc5\xb3 tepini\xc5\xb3 sud\xc4\x97tyje b\xc5\xabna nuo 10 iki 90 proc. riebal\xc5\xb3.\xc2\xa0 Pagal riebum\xc4\x85 margarinas skaidomas:_NEWLINE_\xe2\x80\xa2\xc2\xa080 \xe2\x80\x93 90 proc. riebumo \xe2\x80\x93 margarinas;_NEWLINE_\xe2\x80\xa2\xc2\xa060 \xe2\x80\x93 62 proc. \xe2\x80\x93 trij\xc5\xb3 ketvirtadali\xc5\xb3 riebumo arba suma\xc5\xbeinto riebumo margarinas;_NEWLINE_\xe2\x80\xa2\xc2\xa039 \xe2\x80\x93 41 proc. \xe2\x80\x93 pusriebis margarinas arba lengvas margarinas;\n_START_SECTION_\nPanaudojimas\n_START_PARAGRAPH_\nMargarinas vartojamas kaip sviesto pakaitalas\xc2\xa0\xe2\x80\x93 sumu\xc5\xa1tiniams, taip pat kaip kit\xc5\xb3 kulinarini\xc5\xb3 ir konditerini\xc5\xb3 gamini\xc5\xb3 komponentas.\n_START_SECTION_\nHidrinti riebalai\n_START_PARAGRAPH_\nAugant riebal\xc5\xb3 pramonei, paprastai i\xc5\xa1valyti riebalai nebetenkino gamintoj\xc5\xb3. Tod\xc4\x97l buvo prad\xc4\x97ta modifikuoti riebalus taip, kad jie \xc4\xafgaut\xc5\xb3 norimas savybes. Vienas i\xc5\xa1 toki\xc5\xb3 modifikavimo b\xc5\xabd\xc5\xb3 yra riebal\xc5\xb3 hidrinimas. Tai yra skyst\xc5\xb3 riebal\xc5\xb3 pavertimas kietais riebalais._NEWLINE_Pvz.: Raps\xc5\xb3 aliejus turi daug riebal\xc5\xb3 r\xc5\xabg\xc5\xa1\xc4\x8di\xc5\xb3, su neso\xc4\x8diomis jungtimis, kurios nulemia, kad aliejus yra skystas. Hidrinant aliej\xc5\xb3, prie neso\xc4\x8di\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3 jung\xc4\x8di\xc5\xb3 yra prijungiami vandenilio atomai ir taip gaunami kieti riebalai._NEWLINE_Yra du aliejaus hidrinimo b\xc5\xabdai, tai dalinis ir visi\xc5\xa1kas hidrinimas. Dalinio hidrinimo metu, prie dalies neso\xc4\x8di\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3 yra prijungiamas vandenilis. Visi\xc5\xa1ko hidrinimo metu prie vis\xc5\xb3 neso\xc4\x8di\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3 yra prijungiamas vandenilis._NEWLINE_Did\xc5\xbeiausia dalinio hidrinimo problema yra ta, kad jo metu susidaro kenksmingos trans-riebal\xc5\xb3 r\xc5\xabg\xc5\xa1tys, kurios turi neigiamos \xc4\xaftakos \xc5\xbemogaus sveikatai.\xc2\xa0'